Gou spring met Kerskoek | Netwerk24
Gou spring met Kerskoek
Deur Anél Potgieter 03 November 2019 00:01
Dit is weer amper Kersfees. Vrugtekoektyd.
As jy nog nie jou vrugtekoek gebak het nie, moet jy inspring, want die koek het tyd nodig om ryp te word. Dit moet ook nou en dan met brandewyn gedokter word om oor minder as twee maande gereed te wees vir jou Kersfees-teetafel!
Ek het nooit van vrugtekoek gehou nie, maar die sjef Mynhardt Joubert het my 'n paar jaar terug aan sy heerlike vrugtekoek bekend gestel en nou stuur hy elke jaar vir my en ma Babs 'n koek. Dankie!
Ek het al baie oor Mynhardt se koeke geskryf, maar dit is die eerste keer dat hy sy resep met ons deel.
Mynhardt Joubert bak nou al vier jaar agtereenvolgens Kerskoeke om geld in te samel vir liefdadigheid.
Mynhardt se Vrystaat-vrugtekoek
Mynhardt se vrugtekoeke het nou 'n feestyd-instelling in ons huis geword en hy het, soos ek, net mooi herinneringe van die Vrystaat waar hy grootgeword het. Hier het sy ma en ouma 'n groot rol in sy liefde vir kreatiewe en inspirerende kookkuns gespeel.
Mynhardt gesels sommer so oor die foon: "Kersfees in Suid-Afrika is sino­niem met die sny van 'n Kerskoek. 'n Paar jaar gelede het my suster vir my die fantastiese vrugtekoek die heelpad van Bethlehem gestuur. Tot vandag toe verteenwoordig 'n vrugtekoek familie. Ek glo ons almal hunker terug na spesifieke reuke uit die kombuise van ons kinderdae.
"Terwyl ek hierdie vrugtekoeke bak, is dit amper asof ek terugstap in tyd na my familie se liefde en my onskuldige jeug. In 'n mate hoop ek om hierdie sentiment met ander te deel in die vorm van my vrugtekoeke.
"Ek hoop mense vind aanklank hierby: die waarde van familie en 'n gesin. Dis tog mos waaroor Kersfees gaan."
Kersfees in Suid-Afrika is sino­niem met die sny van 'n Kerskoek.
Koop 'n koek en help jou naaste
Vir die vierde opeenvolgende jaar bak Mynhardt vrugtekoeke om te verkoop. As jy nie lus is om 'n koek te bak nie, kan jy dit by hom bestel vir 'n baie billike R350.
Dis egter meer as 'n soet Kerstyd-bederf: 'n porsie van alle verkope word soos oudergewoonte aan 'n spesiale liefdadigheidsorganisasie geskenk.
Vanjaar vind Monte Christo Miqlat (MCM), 'n niewinsgewende organisasie in die Paarl in die Wes-Kaap, baat by die koekverkope.
Sedert 2002 bemagtig MCM behoeftige gesinne deur middel van hul ontwikkelingsprogramme.
In 2018 het die organisasie die Drakenstein-vallei van meer as 1 miljoen maaltye voorsien.
Benewens voeding, bied MCM ook sportprogramme vir oud en jonk aan, behartig sorg vir haweloses, en bedien die gemeenskap met 'n sorgsentrum en naskoolsentrum.
Bestel 'n vrugtekoek.
Maak seker jy kry jou hande op een van die sjef Mynhardt se heerlike vrugtekoeke. Plaas jou bestelling deur 'n e-pos na cake@mynhardt.co.za te stuur.
Sjef Mynhardt se Vrystaat-vrugtekoek
Mynhardt se feestelike vrugtekoek. Foto:
1 kg vrugtekoekmengsel (gedroogde vrugte en neute)
250 g fyngekapte dadels
250 g grofgekapte kasjoe- en macadamia-neute
100 g heel rooi geglaseerde kersies
100 g heel groen geglaseerde kersies
5 eiers – geklits
20 ml vanielje-ekstrak
625 ml bruismeel
Voorverhit die oond tot 120 °C en smeer die binnekant van 'n 25 cm-koekpan met botter. Voer die pan met bakpapier uit en smeer dan weer die binnekant van die pan met botter.
Verhit die eerste agt bestanddele op 'n lae hitte totdat dit kookpunt bereik en laat dit vyf minute lank prut. Verwyder die mengsel van die plaat en laat afkoel. Voeg die rooi en groen kersies by. Meng die eiers, vanielje en brandewyn, en voeg dit by die afgekoelde mengsel.
Voeg die bruismeel, kaneel en sout by, en meng goed. Skep die mengsel in die pan en bak twee uur lank. Laat die koek behoorlik afkoel en keer die koek dan uit die pan. Besprinkel die koek met 'n bietjie brandewyn en stoor in 'n lugdigte houer. Vryf die koek gereeld met 'n bietjie brandewyn om seker te maak die vrugtekoek droog nie uit nie.
Is dit pasta, is dit strooitjies?
Anél se a tuttu rintra-pastasousFoto: Anél Potgieter
Ek het die afgelope week vir die eerste keer Ziti no. 10-pasta ontdek. Ek noem dit strooitjie-pasta, want dit lyk soos 'n koeldrankstrooitjie. In Italië word dit ook deesdae gebruik om die plastiekstrooitjies te vervang. Slim. Soek daarvoor by deli's of aanlyn, maar moenie skrik as jy dit kook nie, want dit lyk baie vreemd – amper soos 'n brein in 'n rillerfliek.
Ek het by die Ziti no. 10 'n ryk en lekker Italiaanse a tuttu rintra-sous gemaak. "A tuttu rintra" beteken alles in een pot op dieselfde tyd. Dus gooi jy die tamaties, ui, olyfolie, knoffel en geurmiddels in 'n koue pot (moenie skrik vir die hoeveelheid olyfolie nie), bring dit tot kookpunt en prut vir so 10-15 minute of totdat dit verdik het. Deliziosa!
Anél se a tuttu rintra-pastasous
1 blikkie tamaties, gekap
1 knoffelhuisie, gerasper
125 ml goeie olyfolie
2,5 ml sout of na smaak
gekookte pasta van jou keuse
Gooi al die bestanddele in 'n koue pot en laat dit vir so 10 tot 15 minute prut, terwyl jy aanhoudend roer.
Skep 'n ruim hoeveelheid van die sous oor die gekookte pasta. Bedien met basiliekruid en parmesaan-kaas
WENNER: Geluk Carel Louw (Malmesbury), want jy wen 'n eksemplaar van Field Guide to Mushrooms & Other Fungi of South Africa.